ส่วนที่ 1

ข้อมูลสรุป

เศรษฐกิจไทยในปี 2545 อัตราเติบโตประมาณร้อยละ 5.2 สูงกว่าที่คาดไว้
อันเป็นผลจากการกระตุ้นการลงทุนและการใช้จ่ายของภาครัฐ
ส่งผลดีต่อการฟื้นตัวของธุรกิจในหลายภาค
สำหรับธุรกิจประกันภัยทั้งระบบได้รับผลจากการฟื้นตัวเช่นกัน
ทำให้มีอัตราการเติบโตอย่างต่อเนื่องเป็นปีที่ 3

บริษัท กรุงเทพประกันภัย จำกัด (มหาชน) มีสินทรัพย์ ณ สิ้นปี 2545 จำนวน 12,638.7 ล้านบาท
มีทุนจดทะเบียนและชำระแล้ว 300
ล้านบาทผลการดำเนินงานมีอัตราการเติบโตอย่างต่อเนื่องเช่นเดียวกับตลาด โดยในปี 2545
บริษัทฯมีรายได้จากการประกันภัยรวม 6,180.6 ล้านบาท เพิ่มขึ้นร้อยละ 18.9 จากปี 2544
กำไรจากการประกันภัยหลังหักค่าใช้จ่ายดำเนินงาน เท่ากับ 314.4 ล้านบาท ลดลงร้อยละ 12.7
กำไรจากการลงทุน 359.1 ล้านบาท ลดลงร้อยละ 0.8 โดยมีกำไรสุทธิ 463.6 ล้านบาท
ลดลงร้อยละ 13.0 กำไรสุทธิต่อหุ้น 15.45 บาท (จำนวนหุ้นสามัญ 30 ล้านหุ้น) ลดลงร้อยละ
13.0

ปัจจัยสนับสนุนให้การดำเนินธุรกิจของบริษัทฯมีอัตราการเติบโตเพิ่มขึ้นอย่างมั่นคง คือ
นโยบายการดำเนินธุรกิจ โดยยึดความต้องการของลูกค้าเป็นหลัก โดยในปลายปี 2544
ได้ประกาศปรับโครงสร้างองค์การ ภายใต้แนวคิดที่มุ่งเน้นให้บริการที่ครบถ้วน สะดวก
รวดเร็วและมีประสิทธิภาพ โดยติดต่อ ณ จุดเดียว (Single Contact Point)
ส่งผลให้เกิดการปรับเปลี่ยนและลดขั้นตอนการทำงานครั้งสำคัญ
รวมทั้งนโยบายในการขยายงานสู่ตลาดภูมิภาคผ่านสาขาของบริษัทฯ นอกจากนี้บริษัทฯ
ยังให้ความสำคัญกับการพัฒนาความรู้ความสามารถของพนักงานอย่างต่อเนื่อง
รวมทั้งการพัฒนาตัวแทนและนายหน้าบุคคลธรรมดาให้มีความเชี่ยวชาญควบคู่กันไปด้วย

ด้านการพัฒนาเทคโนโลยีสารสนเทศ ในปี 2545 บริษัทฯ
กำหนดแผนงานในการพัฒนาเทคโนโลยีสารสนเทศ ให้สามารถสนับสนุนการขยายธุรกิจเชิงรุก
และการบริหารข้อมูลได้อย่างมีประสิทธิภาพ โดยแผนงานดังกล่าวจะเริ่มดำเนินการในปี 2546

ด้านความรับผิดชอบต่อสังคม บริษัทฯ ได้ดำเนินการโครงการต่าง ๆ
มากมายผ่านมูลนิธิกรุงเทพประกันภัย ซึ่งก่อตั้งมาตั้งแต่ปี 2537
โดยมีเจตนารมณ์มุ่งสร้างสรรค์พัฒนาสังคมไทยในทุก ๆ ด้าน ทั้งด้านการศึกษา
การส่งเสริมศิลปวัฒนธรรม ทำนุบำรุงโบราณสถาน การส่งเสริมให้ชุมชนในถิ่นทุรกันดารมีอาชีพ
มีรายได้เสริม เป็นชุมชนที่เข้มแข็งและมีคุณภาพชีวิตที่ดีขึ้น

ด้วยความมุ่งมั่นในการดำเนินธุรกิจ ที่เน้นคุณภาพการบริการ คุณธรรม
และการปฏิบัติภายใต้กรอบของการกำกับดูแลกิจการที่ดี ทำให้ บริษัท กรุงเทพประกันภัย จำกัด
(มหาชน) ได้รับความเชื่อถือและไว้วางใจจากลูกค้า คู่ค้า และพันธมิตรทางธุรกิจ ตลอด 56
ปีที่ผ่านมา

(1)

บริษัท กรุงเทพประกันภัย จำกัด (มหาชน) ดำเนินธุรกิจรับประกันวินาศภัย (Non-Life
Insurance) ซึ่งจำแนกได้ 4 ประเภท ดังนี้

1. การประกันอัคคีภัย (Fire Insurance) คุ้มครองทรัพย์สินสิ่งปลูกสร้างเนื่องจากไฟไหม้ ฟ้าผ่า
หรือการระเบิดของแก๊สที่ใช้ในการหุงต้ม อาจขยายความคุ้มครองไปถึง ภัยเปียกน้ำ ระเบิด จลาจล
นัดหยุดงาน ลูกเห็บ น้ำท่วม แผ่นดินไหว ลมพายุ ภัยอากาศยาน เป็นต้น

  2. การประกันภัยทางทะเลและขนส่ง (Marine Insurance)
  คุ้มครองความเสียหายที่เกิดขึ้นกับสินค้าและตัวเรือ แยกเป็น

  2.1 การประกันภัยสินค้า (Cargo Insurance)

  2.2 การประกันภัยตัวเรือ (Hull Insurance)

3. การประกันภัยยานยนต์ (Motor Insurance) แยกเป็น

1.  การประกันภาคบังคับ (Compulsory Insurance)

2.  การประกันภาคสมัครใจ (Voluntary Insurance) ซึ่งยังแบ่งการประกันภัยในกลุ่มนี้เป็น 3
    ประเภท ได้แก่ ประเภท 1 ประเภท 2 และประเภท 3 ซึ่งมีความคุ้มครองที่แตกต่างกัน

  4. การประกันภัยเบ็ดเตล็ด (Miscellaneous Insurance) เป็นการประกันภัยประเภทต่างๆ
  นอกเหนือจาก 3 ประเภทดังกล่าวข้างต้น

การประกันภัยต่อ (Reinsurance) บริษัทดำเนินธุรกิจทั้งการเอาประกันภัยต่อ (Outward
Reinsurance) และรับประกันภัยต่อ (Inward Reinsurance)
ในการเอาประกันภัยต่อจะมีทั้งการประกันภัยต่อเฉพาะราย และการประกันภัยต่อตามสัญญา

(2)